Erikoistuminen vaatii avarakatseisuutta ja uteliaisuutta | Oulun yliopisto
Erikoistuminen vaatii avarakatseisuutta ja uteliaisuutta
Nimi: Johanna Mäkelä-Kaikkonen
Opinnot: lääketieteen lisensiaatti
Nyt: naistentautien, synnytysten ja gastroenterologisen kirurgian erikoislääkäri
Yliopisto-opiskelu on antanut minulle hyvän perustan, jolle osaamista on voinut lähteä rakentamaan. Olen oppinut, että toisaalta tarvitaan avarakatseisuutta ja uteliaisuutta uusien asioiden suhteen, toisaalta myös kriittistä arviointia ja tutkimusmetodien hallintaa.
Kansainvälistä lääkärin koulutusta
Valmistuin lääkäriksi vuonna 2002 ja olen sen jälkeen erikoistunut naistentautien, synnytysten ja gastroenterologisen kirurgian erikoislääkäriksi. Parhaillaan olen tohtorikoulutuksessa. Tutkimustyön ja yhteistyöprojektien kautta olen päässyt verkostoitumaan myös muiden sairaaloiden gastrokirurgi- ja gynekologikollegoiden kanssa sekä jakamaan kokemuksia eri yksiköistä. Kansainväliset koulutukset ja kokoukset ovat avanneet näkymiä laajempaan tiedeyhteisöön, ja nimet artikkeleiden takana ovat saaneet kasvot.
Kannustava tunnelma
Oulun yliopistolle kuuluu kiitos hyvistä valmiuksista erikoislääkärin työhön. Samalla kiitos kuuluu myös opetusmyönteisille kollegoilleni. Sekä sairaala- että tutkimustyössä on positiivinen vire ja kannustava tunnelma.